Qyteti "Studenti" në pritje të vitit të ri akademik
Qyteza është një sipërmarrje me vetëfinancim dhe pjesërisht subvencioneohet nga shteti
Qyteti Studenti është në ditët e fundit të rregullimeve për të pritur studentët në vitin e ri akademik. Numri i përgjithshëm i banorëve në qytezën e mirënjohur është 6 mijë e 200 studentë, nga të cilët 1 mijë e 650 studentë janë të rinj në vitin e parë. Drejtori i qytezës studentore, Bujar Brovina, thotë se çmimet sivjet nuk janë rritur; studentët paguajnë 40 mijë lekë në vit, që është më pak se 1 euro në ditë. Tashmë aty është bërë traditë që raporti i banorëve të jetë 7 vajza dhe 3 djem. Kjo ndodh sepse zona është me një siguri të lartë, falë mbrojtjes të posaçme nga një postë policore dhe kushtet e jetesës po përmirësohen. Drejtori Brovina thotë se të gjitha pagesat e studentëve investohen përsëri aty për të përmirësuar kushtet e jetesës. Sivjet janë duke u ndërruar pothuaj të gjithë shtrojet e Qytetit Studenti. Sipas drejtorit Brovina, qyteti po braktis dita ditës kushtet e vështira të higjenës kolektive dhe përherë e më tepër po investohet në krijimin e kushteve për higjenë individuale. Ky vit është hera e parë që Qyteti Studenti shpreson shumë tek mbështetja e bashkisë së Tiranës. Drejtori Brovina thotë se buxheti i Qytetit Studenti nuk mjafton për pastrim dhe rrugë të reja, që janë detyrë e bashkisë së madhe. Asnjëherë më parë bashkia nuk ka investuar në këtë fushë, thotë ai, por sivjet ka gjetur mirëkuptimin dhe bashkëpunimin e menjëhershëm të kryetarit të ri të bashkisë Lulëzim Basha. . Qyteti Studenti është një sipërmarrje me vetëfinancim, por në gjysmën e buxhetit subvencionohet nga qeveria për pagesat e energjisë, ujit, dhe pagat e punonjësve. Kushtet e jetesës janë optimale, ndërsa donatorët vendas dhe të huaj janë gjithnjë të nevojshëm për të mbështetur investime të reja.